**A Ford olyan megoldásokat keres, amelyek tisztább levegőt biztosíthatnak a nagyvárosok számára, ezért Valenciában is megkezdi a Transit Plug-in Hybrid áruszállítók tesztüzemét**

* A Ford szélesebb körben folytatja kutatásait, amelyek azt vizsgálják, hogyan válnak be a gyakorlatban azok a plug-in hibrid elektromos áruszállítók, amelyek a városi használat során túlnyomórészt elektromos hajtással közlekednek
* Valencia regionális kormányzatával és Valencia város önkormányzatával együttműködve a Ford a környezet és a vásárlók számára egyaránt kedvező megoldást keres
* A Londonban már jelenleg is tesztelt Transit Custom áruszállítókat fejlett elektromos hajtáslánc mozgatja, s az autók hatótávolságát 1,0 literes EcoBoost motor növeli

**VALENCIA, Spanyolország, 2018. május 9.** – Az áruszállítók számára a nagyváros jelenti az egyik legkeményebb munkakörnyezetet, hiszen itt komoly kihívásokkal jár az emberek közlekedése és az áruk és szolgáltatások eljuttatása rendeltetési helyükre. A Ford jelenleg is vizsgálja Londonban, hogyan segíthetnek ezen a helyzeten a plug-in hibrid elektromos hajtású járművek (PHEV), s a vállalat ma bejelentette, hogy hasonló programot indít útjára a spanyolországi Valenciában is.

A Ford, Valencia regionális kormányzata és Valencia város önkormányzata között létrejött együttműködés célja, hogy kiderítse, hogyan javíthatja a levegő tisztaságát és a termelékenységet egy Transit Custom PHEV áruszállítókból álló flotta munkába állítása.

“A Fordnál arra törekszünk, hogy megoldást találjunk a városi mobilitás problémáira, innovatív ötletekkel és fejlett technológiákkal segítve az emberek közlekedését és az áruk és szolgáltatások célba juttatását,” nyilatkozta Steven Armstrong, a Ford Motor Company csoportszintű alelnöke és az Európáért, a Közel-Keletért és Afrikáért felelős elnöke. „Mivel ez nem csupán két városban jelent gondot, a mobilitással kapcsolatos kérdéseket sok szempontból kell megvizsgálnunk. Valenciai tesztprogramunk segítségével mélyebb ismereteket szerezhetünk arról, milyen előnyökkel jár az olyan kis vagy közepes áruszállító-flották üzemeltetése, amelyek elsősorban elektromos hajtással közlekednek a városban.”

A Ford együttműködése a valenciai régió és Valencia város vezetésével nemcsak a londoni tesztsorozat kiegészítését jelenti, hanem egy olyan folyamat része is, aminek során 2020-ra a vállalat 11 milliárd dolláros befektetéssel egy 40 tagú, részben vagy egészben elektromos hajtású modellekből álló globális termékkínálatot alakít ki. E járművekből 16 lesz tisztán elektromos hajtású.

A spanyol nagyvárosban megkezdett kísérlet a kis és közepes áruszállító-flották használatára összpontosít. A programban szereplő Transit Custom PHEV modellek több mint 50 kilométeren át képesek tisztán elektromos hajtással és nulla károsanyag-kibocsátással közlekedni; az elektromos hajtásláncot a többszörösen díjnyertes Ford EcoBoost 1.0 motor egészíti ki. Ha a konnektoros töltések között hosszabb útszakaszok is adódnak, akkor az EcoBoost motor is tölti a jármű akkumulátorát, tovább fokozva az autó hatékonyságát és használati értékét.\*

A Transit PHEV sorozatgyártását 2019-re tervezi a Ford. Ez tovább erősíti a vállalat és Spanyolország, illetve ezen belül Valencia kapcsolatát, ami már jelenleg is a márka egyik legfontosabb gyártási központja Európában. 2011 óta a Ford több mint 2,9 milliárd dollárt fektetett a Valencia üzem működésébe, 2017 novemberében pedig újabb, 750 millió dolláros befektetéssel alapozta meg a Ford Kuga új generációjának itteni gyártását.

“A Valenciához hasonló nagyvárosok környezetvédelmi és közlekedési problémáira csak a merész innovációk adhatnak választ,” mondta Ximo Puig, Valencia regionális vezetésének elnöke a programindító ünnepségen. “Éppen ezért örömmel látjuk, hogy a Ford innovatív technológiákat honosít meg Valencia útjain.”

A telematikai és geofencing rendszerekkel is felszerelt, 20 darab Transit Custom PHEV áruszállító 12 hónapon át járja London utcáit. Az idén elkezdett londoni flottakísérlet egyik résztvevője a helyi tömegközlekedési vállalat, a Transport for London, valamint több olyan szervezet, amelyek munkája a városi környezethez kapcsolódik, például futárszolgálatok, építőipari vállalkozások, valamint a londoni rendőrség, a Metropolitan Police.

# # #

\*\* Az üzemanyag-fogyasztás és a CO₂-kibocsátás hivatalos adatait az értékesítés megkezdéséhez közelebbi időpontban teszi közzé a Ford.

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. A Ford mintegy 202.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 54.000 alkalmazottat, az összevont, illetve nem összevont közös vállalkozásokkal együtt pedig mintegy 69.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  1138 Budapest Népfürdő u. 22. |  |
|  | Tel: +36 1 2454 205 |  |
|  | email: [ogyorke@ford.com](mailto:ogyorke@ford.com) |  |